༈ན་མོ་གུ་རུ།  བློ་བཟང་མཁྱེན་བརྩེའི་འོད་ཟེར་འབར་བ་སྟོང་།  ། ཕྱོགས་བཅུར་འགྲོ་ལ་འགྱེད་པའི་དཔལ་ལྡན་པ།  ། ཡེ་ཤེས་འཇུག་པ་དུས་ལས་མི་འདའ་བའི།  ། རྗེ་བཙུན་བླ་མའི་ཞབས་ལ་གསོལ་བ་འདེབས།  ། མགོན་ཁྱོད་འགྲོ་བ་མ་ལུས་འཁོར་བ་ཡི།  ། རྒྱ་མཚོ་ཆེ་ལས་མ་བརྒལ་བ་དེ་སྲིད།  ། རྡོ་རྗེའི་ཁྲི་ལ་གཡོ་བ་མེད་བཞུགས་ཏེ།  ། ཟབ་རྒྱས་ཆོས་ཀྱི་འཁོར་ལོ་བསྐོར་དུ་གསོལ།  ། དེང་ནས་བརྩམས་ཏེ་ཚེ་རབས་ཐམས་ཅད་དུ།  ། རྗེ་བཙུན་བླ་མས་དགྱེས་བཞིན་རྗེས་བཟུང་ནས།  ། གསུང་གི་བདུད་རྩིའི་ཆུ་བོས་ཉོན་མོངས་ཀྱི།  ། མེ་ལྕེ་མ་ལུས་ཡོངས་སུ་བཅིལ་བར་ཤོག། ཕྱག་དྲུག་ཆོས་རྒྱལ་ཕྱག་བཞི་ཞལ་བཞི་པ།  ། གུར་གྱི་མགོན་པོ་ལྷ་མོ་རྣམ་གསུམ་སོགས།  ། བསྟན་སྲུང་རྒྱ་མཚོས་བདག་གི་རེ་བའི་དོན།  ། མ་ལུས་འབད་མེད་འགྲུབ་པའི་འཕྲིན་ལས་མཛོད།  ། དཔལ་ལྡན་བདེ་བ་མཆོག་གི་ལྷ་ཡི་ཚོགས།  ། ནམ་མཁའི་ཁམས་ཀྱི་མཐའ་ཀུན་རབ་ཁྱབ་པའི།  ། བཀྲ་ཤིས་རིན་ཆེན་བྱེ་བ་ཕྲག་བརྒྱ་ཡིས།  ། ཀུན་ཏུ་བདེ་ལེགས་སྦྱིན་པའི་དགའ་སྟོན་སྩོལ།  ། ཅེས་པ་འདི་ནི་ཐོབ་གཞིས་གཉེར་པ་བློ་བཟང་ལེགས་པས་འདི་ལྟ་བུ་ཞིག་དགོས་ཞེས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་དབེན་ས་ཆོས་ཀྱི་ཕོ་བྲང་དུ་སྦྱར་བའོ། །  ། །